Siekteverlof gedurende korttyd - Jy en die RegJy en die Reg
Tuis › Artikels › Siekteverlof gedurende korttyd
Werknemers bevind hulself tans toenemend in die posisie waar hulle op korttyd geplaas word weens die swak finansiële posisie waarin werkgewers verkeer.
Korttyd kan beskryf word as die tydelike vermindering van werknemers se werkure of dae gewerk waardeur die geaffekteerde werknemer se vergoeding gevolglik verminder word.
Die algemene vereistes is dat die werknemer en werkgewer daaroor moet konsulteer en dat konsensus bereik word oor die tydperk waartydens korttyd toegepas sal word, sowel as oor hoe die werknemer se vergoeding aangepas sal word.
Werkgewers gebruik korttyd dus as ʼn alternatief vir afleggings sodat die werkgewer se finansiële posisie gestabiliseer kan word.
Die vraag ontstaan egter wat ʼn werknemer se reg ten opsigte van siekteverlof gedurende die korttyd-tydperk is en hoe dit toegepas word.
Aangesien korttyd as ʼn tydelike reëling gesien word, bly werknemers se regte in verband met siekteverlof onaangeraak. Werknemers is steeds geregtig op die getal betaalde siekteverlofdae gedurende die siekteverlofsiklus van 36 maande, soos bepaal word deur artikel 22(2) van die Wet op Basiese Diensvoorwaardes, No. 75 van 1997.
Opsommenderwys bepaal die artikel dat ʼn werknemer in ʼn siklus van 36 maande geregtig is op betaalde siekteverlof vir die hoeveelheid dae wat die werknemer gewoonlik binne ʼn tydperk van ses weke sal werk. Indien ʼn werknemer vyf dae per week werk, sal die werknemer dus oor ʼn tydperk van 36 maande geregtig wees op 30 dae se betaalde siekteverlof.
Dit is belangrik om te onthou dat ʼn werknemer slegs geregtig is op een dag se betaalde siekteverlof vir elke 26 dae wat gewerk is gedurende die eerste ses maande vandat die werknemer by ʼn werkgewer begin werk het.
Die werknemer sal slegs die betaalde siekteverlof kan neem vir dié dae of ure wat die werknemer toegestem het om gedurende die korttyd-tydperk te werk.
Die werknemer kan nie siekteverlof neem vir die dae of ure wat die werknemer gewoonlik sou werk voordat korttyd ingestel is nie.
Dit is verder belangrik dat werknemers steeds hul werkgewers in kennis stel van die dae wat hulle siekteverlof neem en die nodige mediese sertifikaat verskaf, soos wat deur artikel 23 van die Wet op Basiese Diensvoorwaardes, No. 75 van 1997, bepaal word.